**Αξιολόγηση Εργαστηρίου- Συνολική αποτίμηση & αναστοχασμός πάνω στην υλοποίηση - Εκδηλώσεις διάχυσης**

Ξεκινώντας την εκπόνηση του προγράμματος έχουν τεθεί ως βασικοί στόχοι αρχικά η συνειδητοποίηση των μαθητών/τριών σχετικά με τις διατροφικές επιλογές τους και κατά πόσο αυτές ανταποκρίνονται στις αναπτυξιακές ανάγκες του οργανισμού τους και τη σωστή και υγιεινή διατροφή τους. Ως επιπλέον στόχος τέθηκε η ένταξη μιας σημαντικής κατηγορίας τροφών όπως είναι τα λαχανικά και φρούτα στην καθημερινή τους διατροφή.

Μέσα από μια σειρά δραστηριοτήτων γίνεται προσπάθεια να εμπλακούν ενεργητικά όλοι οι μαθητές στη διαδικασία και να αποκομίσουν τα μέγιστα οφέλη.

Μετά το τέλος του προγράμματος αναμένεται οι μαθητές/τριες όχι μόνο να αλλάξουνε στάση και συμπεριφορά απέναντι στις διατροφικές τους επιλογές αλλά και να υιοθετήσουν στην καθημερινότητα τους μια πιο υγιεινή προσέγγιση διατροφής εντάσσοντας τα λαχανικά και τα φρούτα στο δεκατιανό τους γεύμα.

Θα πρέπει να Αντιμετωπίζουν με περισσότερη ωριμότητα και σκέψη το θέμα της καθημερινής διατροφής και της διατήρησης της υγείας ενώ παράλληλα να γίνει κατανοητό όχι μόνο από τους ίδιους αλλά και από το στενό οικογενειακό τους περιβάλλον ότι το θέμα της σωστής διατροφής αποτελεί την καλύτερη πρόληψη όχι μόνο για την παιδική παχυσαρκία αλλά και για τα δυσάρεστα αποτελέσματα που αυτή επιφέρει στα σημερινά παιδιά και στους αυριανούς ενήλικες.

Προκειμένου να αξιολογήσουμε το πρόγραμμα θα πρέπει να εστιάσουμε αρχικά στο γεγονός ότι η αξιολόγηση είναι μια δυναμική διαδικασία η οποία γίνεται όχι μόνο στο τέλος του προγράμματος αλλά και καθ’ όλη τη διάρκειά του. Ως μέθοδος αξιολόγησης προτείνεται η περιγραφική αξιολόγηση η οποία εστιάζει στις δεξιότητες του 21ου αιώνα και στις δεξιότητες ζωής και εναρμονίζεται με τη φιλοσοφία των Εργαστηρίων Δεξιοτήτων. Ο/Η εκπαιδευτικός δύναται να χρησιμοποιήσει το υλικό των εργαστηρίων το οποίο περιέχει φύλλα προόδου του/της μαθητή/τριας, ρούμπρικα με τη οποία αξιολογεί το βαθμό επιτυχίας στην απόκτηση δεξιοτήτων, υλικό των μαθητών/τριών για τη δημιουργία του portfolio, παρατήρηση και καταγραφή. Οι ίδιοι οι μαθητές/τριες μπορούν να χρησιμοποιήσουν την ετεροαξιολόγηση και τη αυτοαξιολόγηση με ειδικά σχεδιασμένα φύλλα εργασίας προκειμένου να αποκτήσουν και οι ίδιοι μια ολοκληρωμένη εικόνα για την επιτυχία του προγράμματος. Μετά το τέλος του προγράμματος οι μαθητές/τριες μπορούν να παρουσιάσουν τις δράσεις τους στους μαθητές και εκπαιδευτικούς του σχολείου τους, στους γονείς τους και στην τοπική κοινωνία, διοργανώνοντας μια εκδήλωση είτε αποκλειστικά για τη συγκεκριμένη θεματική είτε στο τέλος της χρονιάς με τη γιορτή λήξης. Μπορούν να επιλέξουν από τις δραστηριότητες του εργαστηρίου 7 τον τρόπο παρουσίασης και επικοινωνίας των αποτελεσμάτων στο κοινό.