**7ο Εργαστήριο: Παρουσίαση προγράμματος, Εκ νέου στοχοθεσία/ Αξιολόγηση**

Η παρουσίαση του προγράμματος μπορεί να γίνει είτε μέσω ενός αρχείου ppt που θα φτιάξουν τα παιδιά και θα περιλαμβάνει όλες τις φάσεις του σχεδίου δράσης, είτε παρουσιάζοντας δραματοποιημένο το περιεχόμενο του παραμυθιού τους ή του βιβλίου που διάβασαν και επεξεργάστηκαν είτε να παρασκευάσουν όλοι μαζί ένα υγιεινό πρωινό μέσα στην τάξη. Καλούμε τα παιδιά να φέρουν προϊόντα τα οποία θεωρούν ότι ανταποκρίνονται σε ότι έμαθαν για την υγιεινή διατροφή και να ετοιμάσουν και να πάρουν όλοι μαζί το πρωινό τους. Μια εναλλακτική πρόταση είναι να οργανωθεί μια επίσκεψη με τα παιδιά ένα κατάστημα τροφίμων και να αγοράσουν τα προϊόντα που είναι απαραίτητα για το σωστό πρωινό τους. Ως επέκταση της δραστηριότητας μπορούν οι μαθητές να κατασκευάσουν ένα ερωτηματολόγιο και να διερευνήσουν τις διατροφικές συνήθειες των συμμαθητών τους, ή να οργανώσουν ένα αγώνα επιχειρηματολογίας προκειμένου να πείσουν τους συμμαθητές τους για τα οφέλη της κατανάλωσης φρούτων και λαχανικών. Επίσης, προτείνεται με την ολοκλήρωση του προγράμματος μέσα από διαλογική συζήτηση με τους μαθητές/τριες, να γίνει μια εκ νέου στοχοθεσία για την συνέχιση του προγράμματος ενδεχομένως τη νέα σχολική χρονιά είτε μια σύνδεσή του με τον επόμενο θεματικό κύκλο που ακολουθεί στο εργαστήριο δεξιοτήτων. Θα μπορούσε για παράδειγμα να αποφασιστεί η δημιουργία ενός λαχανόκηπου στην αυλή του σχολείου. Οι μαθητές/τριες θα πρέπει να σχεδιάσουν το επόμενο πρόγραμμα.